1 kind dood, 9 beseer toe leerling glo in hulle vasry | Netwerk24
Deur Marietie Louw-Carstens 14 Junie 2019 14:16
’n Gr. 12-leerling van Limpopo en sy pa is in hegtenis geneem ná ’n ongeluk waarin ’n 14-jarige seun dood is toe ’n bakkie in ’n groep leerlinge buite Tzaneen ingeploeg het.
Kol. Moatshe Ngoepe, polisiewoordvoerder in Limpopo, sê die 18-jarige seun het verlede Donderdag glo sy pa se Nissan-bakkie sonder toestemming gevat, beheer daaroor verloor en in die leerlinge, wat tussen ’n sypaadjie geloop het, ingejaag. Die Nissan-bakkie is boonop onpadwaardig.
Koketso Raholane (14), ’n gr. 8-leerling aan die Mohlatlego Machaba Secondary School in die Ga-Motupa-nedersetting buite Tzaneen, is dood.
Hy het net klaar eksamen geskryf en was op pad huis toe. Hy is na ’n kliniek gehaas, maar is aan veelvuldige beserings dood.
Ngoepe sê nog nege leerlinge van die skool sterk tuis aan.
Die 18-jarige seun het Donderdag op aanklag van strafbare manslag in die landdroshof in Bolobedu verskyn. Hy word ook aangekla omdat hy ’n onpadwaardige voertuig sonder ’n geldige rybewys bestuur het.
Sy 54-jarige pa, wie se naam nie genoem word nie om die seun se identiteit te beskerm, is aangekla omdat sy seun ’n onpadwaardige voertuig sonder ’n rybewys bestuur het.
Die seun is in sy pa se toesig vrygelaat en hulle moet later vandeesmaand weer in dieselfde landdroshof verskyn. Die departement van onderwys in Limpopo ondersoek ook die voorval.
Meer oor: Tzaneen | Padongelukke